Kyk: Sentrale vuurwapenregister 'n gemors | Maroela Media
Kyk: Sentrale vuurwapenregister 'n gemors
Dokumente word op enige oppervlakte staangemaak by die kantore van die sentrale vuurwapenregister. (Foto: Verskaf).
'n Drastiese ingryping by die sentrale vuurwapenregister (SVR) is nodig om die chaos wat betref dokumentasie en kantoorgeriewe aan te spreek en die proses te verander.
Só sê dr. Pieter Groenewald, leier van die VF Plus, ná 'n besoek deur die parlementêre komitee vir polisie aan die SVR se kantoor die afgelope naweek.
Foto's van derduisende dokumente wat in hope op elke denkbare oppervlak in die kantoor se vertrekke en gange gestapel is, is op sosiale media gedeel.
Volgens Groenewald is daar tans 'n agterstand van ongeveer 250 000 aansoeke om vuurwapenlisensies wat wag om verwerk te word.
Dokumente staan opgestapel in die gange van die sentrale vuurwapenregister se kantore. (Foto: Verskaf).
"Daar is geen behoorlike liasseerstelsel nie. Rotte hardloop rond in die gebou en aansoeke word met die hand hanteer weens 'n gebrekkige rekenaarstelsel. 'n Onreg word teen vuurwapeneienaars en -handelaars gepleeg wat aansoeke om lisensies en bevoegdheidsertifikate betref," het Groenewald aan Maroela Media gesê.
Andrew Whitfield, die DA se skaduminister vir polisie, sê die hele aansoekproses moet dringend aanlyn geskuif word. "Dit is duidelik dat die vuurwapenregister heeltemal wanfunksioneel is en nie sy wetlike mandaat kan nakom nie." Volgens Whitfield is daar 'n tekort aan personeel en is die hele gebou waaruit die register bedryf word, boonop onveilig verklaar.
"Die polisie het aan ons gesê dat aansoeke om vuurwapenamnestie op 'n hoop op die vloer gestapel word. As jy dus eerste aansoek gedoen het om amnestie, gaan jou aansoek waarskynlik laaste verwerk word."
Die polisie het in Februarie aan die parlementêre komitee bekendgemaak dat slegs 4% (2 059) van die 50 962 aansoeke om vuurwapenamnestie wat in die 2019-'20-boekjaar ingedien is, gefinaliseer is. Van die 30 356 aansoeke wat tydens die 2020-'21-boekjaar ingedien is, is slegs 280, of 0,9%, afgehandel.
"Duisende Suid-Afrikaners is blootgestel terwyl hulle wag op die afhandeling van hul aansoeke om vuurwapenlisensies. Dit is onaanvaarbaar," sê Whitfield.
Grootste deel van laerskoolkurrikulum nie in 2020 gedek
Sonja Smith: Stem vir die stilgeborenes
Die voorstel is al lank gelede gemaak dat 'n lisensie lewenslank moet geld, en slegs die bevoegdheidsertifikaat hernu moet word.
Glad nie verbaas nie! Dis omtrent 'n gemors, maar kyk wie is in beheer. Hel ek voel jammer vir die mense wat reeds aansoek gedoen het en die wat wag vir amnestie aansoeke.
Weereens moet ons die ANC bedank vir die gemors! Onbevoeg verby om die minste te sê gggmmmfff pateties
Wat is nie 'n gemors in die land van ons nie?
En nou moet jy jou vuurwapen liksensie hernu en as dit nie betyds gedoen kan word nie moet jy jou vuurwapen by die polisie indien anders sit jy met ń ongeliksensieerde wapen en dan word dit op straat verkoop en jy sit nog sonder ń wapen dan ook en as jy hom ooit terug kry en daar was ń misdaad gepleeg daarmee wie gaan in die moeilikheid wees
Hoekom nog wag vir stembusse? Hierdie onbevoegde regering moet uit die kussings gelig word en voor die voet toegesluit word. So kan dit net eenvoudig nie aangaan nie!